國際象棋

**國際象棋**（，），粵港澳地區嘅中文又有叫**歐洲象棋**或者**西洋棋**，係一種兩個人對局嘅棋類遊戲：國際象棋棋盤分 64 格，打橫八格、打戙八格，而對局啱啱開始嗰陣，每位玩家都有 16 隻棋－包括一隻國王、一隻皇后、兩隻城堡、兩隻騎士、兩隻主教同埋八隻卒仔，每種棋嘅行法都唔同；每位玩家到佢行嗰陣都能夠郁自己方嘅一隻棋而遊戲目標係要有技巧噉行自己啲棋，務求將對方嘅國王迫入**無論跟住落嚟點行都會死**嘅處境－即係所謂嘅將死。國際象棋冇任何隱藏資訊－喺任何時間點，雙方都能夠睇到晒棋盤上每隻棋喺邊個位。

國際象棋相當之古老：國際象棋嘅前身源於印度同波斯等地，事實係英文當中嘅**將死**一詞係源自波斯文 **shāh māt** 嘅－呢句嘢喺波斯文係**國王陷入無助**嘅意思；今日見到嘅國際象棋喺十五世紀後半橛响歐洲南部成形，而打後喺十九世紀，啲人開始搞大型嘅國際象棋比賽，亦因此令到國際間出現咗一套標準嘅規則。

自從嗰時之後，國際象棋吸引咗社會各界嘅關注：有唔少人會為國際象棋著書，討論點樣學捉國際象棋同埋研究國際象棋理論，而呢啲知識對數學、電腦科學以至認知科學等嘅領域都有一定影響力。到咗廿一世紀初，國際象棋係全世界最受歡迎、最家傳戶曉嘅遊戲之一，而同國際象棋相關嘅意像同橋段仲時不時會喺大眾媒體嗰度出現。

## 棋盤同棋
### 棋盤
國際象棋棋盤由8×8一共64個格仔組成，其中32個係淺色嘅，叫做**白格**，32個係深色嘅，叫做**黑格**。黑白格仔相間組成棋盤。

喺代數記譜法入面，棋盤嘅8個豎列分別以細寫英文字母a～h標記，8個橫行分別以阿拉伯數字1～8標示。

### 棋

國際象棋嘅棋同樣分深色同淺色兩種，深色嘅棋叫**黑棋**，淺色嘅棋叫**白棋**。

入面有6種棋，包括「國王」（又叫做「王」，King）、「皇后」（又叫做「后」，Queen）、「城堡」（又叫做「車」，Rook）、「教士」（又叫做「象」，Bishop）、「騎士」（又叫做「馬」，Knight）同埋「士兵」（又叫做「卒」，Pawn）。捉棋嘅雙方都各自有一王一后，兩隻車、象、馬，同埋八隻兵。

### 棋嘅擺法

首先要擺好個棋盤，對兩邊嘅玩家嚟講，右下角都應該係白格嚟嘅，英文入面有句短句可以幫手記住呢樣嘢，就係「White on the right」。

開始捉棋嘅時候，白棋要擺喺1、2兩行，黑棋要擺喺7、8兩行。

擺法係：
* 白棋——8隻兵擺喺第2行，王同后擺喺第1行中間兩個格（白王擺喺黑格），王、后兩邊係兩隻象，主教旁邊係馬，馬旁邊係車。
* 黑棋——同白棋對稱擺放。呢到講嘅對稱係好似塊鏡咁嘅對稱，唔係旋轉對稱，亦即係話，皇后對面係皇后，國王對面係國王。

白王擺喺黑格，黑王擺喺白格。英文入面，啲人通常會記「Queen on her own color」（皇后喺佢自己隻顏色度）。

### 棋嘅行法
;國王（King）
:又叫做「王」，係成盤棋入面最重要嘅棋，唔可以畀人食。打橫、打戙、打斜行都得，但係每次淨係可以行一格，所行到嘅位置唔可以有對方嘅棋嘅威脅，平時行同埋食棋都係咁。另外有一種特別嘅行法，叫做「王車易位」，可以同時郁國王同埋城堡。

;皇后（Queen）
:又叫做「后」，係最勁嘅棋。打橫、打戙、打斜行都得，而且可以行無限格，但係唔可以跳過其他棋。平時行同埋食棋都係咁。

;城堡（Rook）:又叫做「車」，好似中國象棋咁，係打橫或者打戙行無限格嘅，但係唔可以打斜行，亦都唔可以跳過其他棋。平時行同埋食棋都係咁，另外有一種特別嘅行法，叫做「王車易位」。

;主教（Bishop）
:又叫做「象」，淨係可以打斜行無限格，但係唔可以轉彎，亦都唔可以跳過其他棋。平時行同埋食棋都係咁。開始嗰陣兩個人都有兩隻主教，一隻喺白格，一隻喺黑格，白格嗰隻淨係可以喺白格人面郁，黑格嗰隻淨係可以喺黑格人面郁。

;騎士（Knight）
:又叫做「馬」，同中國象棋入邊嗰隻「馬」一樣咁行，都係行「日」字，或者英文字母大楷「L」形：即係向咗左（或者右）行咗一格先，然後再向上（或者下）行兩格；或者向咗左（或者右）行兩格先，然後再向上（或者下）行一格。同中國象棋唔同，國際象棋嘅騎士冇「撠馬腳」嘅限制，所以馬可以跳過其他棋。平時行同埋食棋都係咁。

;兵（Pawn）
:兵第一步可以向前行一格或者兩格，之後每次淨係可以向前行一格，唔可以向後退或者跳過其他棋。但係食對方嘅棋嗰時，就係向斜前方嘅嗰格去食，另外有一種特別行法「食過路兵」。

## 規則
### 將軍、將死
如果國王被對手嘅棋直接攻擊嘅話，咁就叫做被人「將軍」（），呢個時候行嘅一步一定要令國王唔再被人將軍，如果唔係係違反規則嘅。做法有三種：一，食咗攻擊國王嗰隻棋；二，𠓼一隻棋喺攻擊者同國王之間（只有攻擊者係皇后、城堡或者主教，而且攻擊者同國王之間有空格先得）；三，移動國王令到佢唔再被攻擊。畀人將軍嗰陣係唔可以王車易位嘅。

遊戲目的係將死對方，意思即係將軍，而且對手無任何方法令國王唔再被人將軍，亦即係話，以上講嘅三種方法都唔可行。遊戲期間，郁完之後自己嘅國王係被人將軍嘅話係唔符合規則嘅。喺平時同朋友捉棋嗰陣，好多時將軍嗰陣都會口講一聲「將軍」，不過呢個唔係規則要求嘅做法，而且喺比賽入面通常都唔會咁做。

### 逼和、困局
喺**國際象棋**入面，欠行係當打和。

### 其他

### 時間控制

## 評分同銜頭
國際象棋嘅比賽積分用Elo等級分制度來計算，參加FIDE嘅比賽，Elo積分達到一定水平並且有對應嘅「norm」可以獲得相應嘅銜頭。另外，喺某啲大型比賽（例如World Youth Chess Championship、國際象棋奧林匹克）入面攞到好成績嘅話，Elo分未去到對應嘅要求都有機會可以攞到個銜頭。

* 特級大師：達2500以上、3個GM norm。
* 國際大師：達2400以上、3個IM norm。
* 棋聯大師：達2300以上。
* 候選大師：達2200以上。

頭銜不限性別，但另設有專門畀女性嘅銜頭，例如女子特級大師（WGM）、女子國際大師（WIM）等等。

## 戰術

喺呢盤棋裡便，白騎士同時威脅緊黑國王同黑城堡。黑棋無計可施，唯有移走自己隻國王，於是白棋下一步可以食對方隻城堡。
喺呢盤棋之中，白棋用佢隻主教（g5）牽制住黑棋：假如黑棋隻騎士（f6）郁，噉 g5 嗰隻白主教就可以攻擊黑皇后。因此，黑騎士唔敢郁，俾白主教牽制住。

## 認知

認知心理學領域上有探討「國際象棋涉及乜嘢認知功能」，當中有關專家知識嘅研究就成日都會攞國際象棋嚟做研究對象：專家係指對某啲特定領域零舍熟嘅人，例如專業國際象棋棋手就係指專業捉國際象棋嘅人，同一般人比起嚟會零舍熟識有關國際象棋嘅嘢（有大量有關國際象棋嘅專家知識）；對專家知識嘅認知研究好興攞專業國際象棋棋手同一般人嚟比較，睇吓專家同一般人喺認知上有乜嘢差異。

舉個例說明：有研究試過睇專家嘅記憶能力：研究者搵咗班受試者返嚟，當中包括專業國際象棋棋手（實驗組）同埋一般人（對照組）；首先佢哋叫兩組受試者分別噉記有章法（喺國際象棋比賽會出現）嘅棋局，發覺專業棋手喺記呢啲棋局嗰陣明顯快過一般人－佢哋能夠望一盤棋望幾秒，就完美噉記得住每隻棋喺邊個位置，而一般人做唔到呢樣嘢；跟手佢哋叫兩組受試者分別噉記隨機嘅棋局，即係完全冇章法可言、齋係隨機將啲棋擺喺個棋盤上嘅「棋局」，發現專業棋手喺記呢啲棋局嗰陣表現同一般人無異。根據呢個結果，研究者就主張話專業知識（或者最少係國際象棋嘅專業知識）係源於專家對「工作上成日遇到嘅規律」熟識而引起嘅。

## 睇埋
*國際象棋解謎
*中國象棋

## 註釋

## 參考